### Какви са възможните неизправности в запалителната система и как се отстраняват?



Основните неизправности на запалителната система са:


* Неправилен ъгъл на изпреварване на запалването. По-късно или по-ранно запалване на горивната смес. За да се отстрани тази неизправност трябва да се регулира ъгъла на изпреварване на запалването като се завърти корпуса на разпределителя на запалването или датчика на разпределителя.


При късно запалване се наблюдава загуба на мощност и прегряване на двигателя.


При ранно запалване се чува чукане в двигателя и загуба на мощност.
* Прекъсвания в един или няколко цилиндъра. Това обикновено се дължи на неизправна запалителна свещ или на повреден проводник на високо напрежение, който свързва свещта а също и на лош контакт в накрайника на свещта или **дистрибуторна капачка**.


При прекъсване в няколко цилиндъра причината може да е в прекъсване на изолацията на централния проводник за високо напрежение, лош контакт в гнездото на капачката на разпределителя или клемата на бобината. Това се получава 
и при неизправен кондензатор, прегорели контакти на прекъсвача, неправилна хлабина между тях или периодично затваряне на подвижния контакт на прекъсвача към масата поради повредена изолация, пукнатини по дистрибуторната капачка и ротора.


Прекъсванията в работата на цилиндрите се получават и при овлажняването и зацапването на елементите от запалителната система като: дистрибуторна капачка, проводника за високо напрежение, **лули за запалителни свещи**, а също и нагорели и зацапани контакти на разпределителя на запалването и нарушаване на хлабината между контактите.


При по-малка хлабина между прекъсвача времето на отворено състояние на контактите се намалява и магнитното поле, което се създава в първичната намотка не може да изчезне напълно.


При прекалено голяма хлабина се намалява времето на затворено състояние между контактите и тогава токът в първичната верига не се възстановява максимално. И в двата случая във вторичната намотка се намалява напрежението и се появяват прекъсвания в цилиндрите най-вече при увеличаване на оборотите на коляновия вал.


Замърсените контакти се изтриват с чиста кърпа с бензин, а окислените и нагорели с фина шкурка или фина пила. При почистване на контактите се отделя нагара на единия, а другия само леко се заглажда. Това се прави с цел да се запази слоя волфрам върху контактите и така да се удължи експлоатационният им срок. Не трябва да се използва шкурка с твърди частици, които могат да попаднат върху контактите и да предизвикат при работа силно искрене и бързо износване на контактите. След почистването се регулира хлабината и се проверява ъгъла на изпреварване на запалването.
* Двигателят не пали - това може да се дължи на неизправност както във веригата с високо напрежение, така и в тази с ниско. Прави се проверка за неизправност като се започва с веригата с ниско напрежение.


